Zagreb, 15. lipnja 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnice Danice Maršić, zamjenice općinskog načelnika Općine Proložac do 28. svibnja 2017.g.,** pokrenutom Odlukom Povjerenstva broj: 711-I-575-P-132/18-02-18 od 11. travnja 2018.g., na 14. sjednici, održanoj 15. lipnja 2018.g., donosi sljedeću

**ODLUKU**

1. **Propustom dužnosnice Danice Maršić, zamjenice općinskog načelnika Općine Proložac do 28. svibnja 2017.g., da u roku od 30 dana od dana prestanka obnašanja dužnosti zamjenice općinskog načelnika Općine Proložac Povjerenstvu podnese pravilno i potpuno ispunjeni obrazac izvješća o imovinskom stanju, koju obvezu dužnosnica nije ispunila niti nakon što ju je Povjerenstvo pisanim putem pozvalo na ispunjenje iste u daljnjem roku koji je istekao 28. studenog 2017.g., dužnosnica je počinila povredu članka 10. ZSSI-a, u vezi s člankom 8. i 9. ZSSI-a.**
2. **Za povredu ZSSI-a, opisanu pod točkom I. ove izreke, dužnosnici Danici Maršić neće se izreći sankcija s obzirom da je od prestanaka obnašanja dužnosti zamjenika gradonačelnika Grada Ogulina proteklo više od 12 mjeseci.**

Obrazloženje

Povjerenstvo je na 5. sjednici, održanoj 11. travnja 2018.g. pokrenulo postupak za odlučivanje o sukobu interesa protiv dužnosnice Danice Maršić, zamjenice općinskog načelnika Općine Proložac do 28. svibnja 2017.g., zbog moguće povrede članka 8. i 9. ZSSI-a, koja proizlazi iz propusta da po pisanom pozivu Povjerenstva u danom roku, koji je istekao 28. studenog 2017.g., podnese pravilno i potpuno ispunjeni obrazac izvješća o imovinskom stanju dužnosnika, povodom prestanka obnašanja dužnosti zamjenice općinskog načelnika Općine Proložac.

Uvidom u zaprimljenu povratnicu uz navedenu Odluku o pokretanju postupka od 11. travnja 2018.g., utvrđeno je da je ista odluka dužnosnici dostavljena 26. travnja 2018.g.

Dužnosnica Danica Maršić nije postupila povodom poziva dužnosnici iz točke II. navedene Odluke o pokretanju postupka od 11. travnja 2018.g., odnosno Povjerenstvo nije zaprimilo očitovanje dužnosnice na razloge pokretanja ovog postupka kao i na ostale navode iz obrazloženja odluke u danom roku od 15 dana, u smislu članka 39. stavka 3. ZSSI-a, kao niti do donošenja ove meritorne Odluke.

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu ZSSI-a. Uvidom u Registar dužnosnika utvrđeno je da je Danica Maršić obnašala dužnost zamjenice općinskog načelnika Općine Proložac od 24. svibnja 2013.g. do 28. svibnja 2017.g. Stoga je Danica Maršić, povodom obnašanja navedene dužnosti, obvezna postupati sukladno odredbama navedenog Zakona.

Člankom 8. stavkom 2. ZSSI-a propisana je obveza dužnosnika da u roku od 30 dana po prestanku obnašanja javne dužnosti podnesu Povjerenstvu izvješće o svojoj imovini. Izvješće se, sukladno članku 8. stavku 9. ZSSI-a, podnosi na obrascu kojeg je utvrdilo Povjerenstvo.

Člankom 9. ZSSI-a propisano je da su dužnosnici, u izvješću o imovinskom stanju dužnosnika, dužni unijeti podatke o načinu stjecanja imovine i izvorima sredstava kojima je kupljena pokretna i nepokretna imovina koju su dužni prijaviti. Dužnosnici su dužni istinito i potpuno odgovoriti na pitanja o imovini, izvorima sredstava i načinu njezina stjecanja, a koja se odnose na njega te na osobe o čijem je imovinskom stanju dužnosnik obvezan izvijestiti. Člankom 20. stavkom 3. ZSSI-a, propisano je da obveze koje za dužnosnika proizlaze iz članaka 8. i 9. ZSSI-a, počinju danom stupanja na dužnost i traju dvanaest mjeseci od dana prestanka obnašanja dužnosti.

Člankom 10. stavkom 1. ZSSI-a propisano je da će Povjerenstvo, ukoliko utvrdi da dužnosnik nije ispunio obveze iz članka 8. i članka 9. stavka 1. ZSSI-a pisanim putem zatražiti od dužnosnika ispunjenje njegove obveze. Sukladno stavku 2. istog članka, rok za ispunjenje navedene obveze ne može biti duži od 15 dana od primitka pisanog zahtjeva. Sukladno stavku 3. istog članka Zakona, ako dužnosnik ne ispuni obvezu u danom roku, Povjerenstvo će pokrenuti postupak protiv dužnosnika zbog kršenja odredbi iz članka 8. i 9. ZSSI-a.

Uvidom u službenu evidenciju Povjerenstva utvrđeno je kako dužnosnica Danica Maršić nije u roku od 30 dana po prestanku obnašanja dužnosti zamjenice općinskog načelnika Općine Proložac podnijela izvješće o imovinskom stanju povodom prestanka obnašanja dužnosti, sukladno članku 8. stavku 2. ZSSI-a.

Sukladno članku 10. stavku 1. ZSSI-a, Povjerenstvo je zaključkom broj 711-I-1889-IK-3061/17-01-10 od 7. studenog 2017.g. pisanim putem pozvalo dužnosnicu Danicu Maršić da u roku od 15 dana od dana primitka toga zaključka podnese Povjerenstvu pravilno i potpuno ispunjeni obrazac izvješća o imovinskom stanju dužnosnika povodom prestanka obnašanja dužnosti zamjenice općinskog načelnika Općine Proložac, uz uputu da se Izvješće podnosi na propisanom obrascu u elektroničkom i ovjerenom fizičkom obliku.

Uvidom u zaprimljenu povratnicu, Povjerenstvo je utvrdilo da je dužnosnici Danici Maršić navedeni zaključak dostavljen 13. studenog 2017.g.

S obzirom da dužnosnica u danom roku od 15 dana od dana primitka gore navedenog zaključka, a koji je rok istekao 28. studenog 2017.g., nije ispunila obveze iz članka 8. i 9. ZSSI-a, Povjerenstvo je, na temelju članka 10. stavka 3. ZSSI-a, donijelo navedenu Odluku o pokretanju postupka zbog moguće povrede članka 8. i 9. ZSSI-a.

Uvidom u knjigu ulazne pošte Povjerenstva utvrđeno je da je dužnosnica Danica Maršić 3. svibnja 2018.g., dakle nakon primitka predmetne Odluke o pokretanju postupka, podnijela Povjerenstvu Izvješće o imovinskom stanju dužnosnice povodom prestanka obnašanja dužnosti zamjenice općinskog načelnika Općine Proložac u propisanom elektronskom obrascu, a 7. svibnja 2018.g. podnijela je potpisani i ovjereni ispis popunjenog obrasca Izvješća.

Povjerenstvo je u provedenom postupku nedvojbeno utvrdilo da dužnosnica Danica Maršić nije ispunila obvezu podnošenja Povjerenstvu Izvješća o imovinskom stanju dužnosnika povodom prestanka obnašanja dužnosti u propisanom roku od 30 dana od 28. svibnja 2017.g., kada je prestala obnašati dužnosti zamjenice općinskog načelnika Općine Proložac, niti nakon što je Povjerenstvo pisanim putem pozvalo dužnosnicu na ispunjenje ove obveze u daljnjem roku koji je istekao 28. studenog 2017.g.,

Slijedom navedenog, utvrđeno je da je dužnosnica Danica Maršić, propustom postupanja sukladno pisanom pozivu sadržanom u Zaključku od 7. studenog 2017.g. počinila povredu članka 10. ZSSI-a, u vezi članka 8. i 9. ZSSI-a.

Stoga je odlučeno kao u točki I. izreke ove odluke.

Člankom 42. stavkom 1., 2. i 3. ZSSI-a propisane su sankcije koje se mogu izreći za povredu odredbi navedenog Zakona.

Povjerenstvo dužnosniku Željku Stipetiću neće izreći sankciju uvažavajući okolnost da je u trenutku donošenja ove Odluke proteklo više od 12 mjeseci od dana prestanka obnašanja dužnosti zamjenika gradonačelnika Grada Ogulina

Stoga je odlučeno kao u točki II. izreke ove odluke.

PREDSJEDNICA POVJERENSTVA

 Nataša Novaković, dipl. iur.

Uputa o pravnom lijeku:

Protiv ove odluke Povjerenstva može se pokrenuti upravni spor. Upravna tužba podnosi se nadležnom Upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnica Danica Maršić, osobna dostava
2. Objava na internetskoj stranici Povjerenstva
3. Pismohrana